b'\n_START_ARTICLE_\nWestchesterin piirikunta\n_START_SECTION_\nOsavaltion arvostetuimpia asuinalueita\n_START_PARAGRAPH_\nWestchester on vaurasta esikaupunkialuetta, ja monia sen kaupungeista ja asuinalueista pidet\xc3\xa4\xc3\xa4n New Yorkin osavaltion parhaina asuinpaikkoina \xe2\x80\x93 huolimatta siit\xc3\xa4, ett\xc3\xa4 kiinteist\xc3\xb6hinnat ovat osavaltion toiseksi korkeimpia Manhattanin j\xc3\xa4lkeen. Vuonna 2014 Movoto-kiinteist\xc3\xb6yhti\xc3\xb6 valitsi osavaltion kymmeneksi parhaaksi asuinalueeksi pelk\xc3\xa4st\xc3\xa4\xc3\xa4n Westchesterin piirikunnassa sijaitsevia kohteita: ykk\xc3\xb6seksi pienen Mamaroneckin kaupungin, toiseksi parhaaksi Greenburghiin kuuluvan Tarrytownin kyl\xc3\xa4n ja kolmanneksi parhaaksi piirikunnan hallintokaupungin White Plainsin. Nelj\xc3\xa4nten\xc3\xa4 listalla oli Mount Kisco, viidenten\xc3\xa4 vauraan v\xc3\xa4en Scarsdale, kuudentena sen naapuri Harrison, seitsem\xc3\xa4nten\xc3\xa4 Dobbs Ferry, jaetulla 8.\xe2\x80\x939. sijalla Ossining ja Rye sek\xc3\xa4 kymmenenten\xc3\xa4 New Rochelle._NEWLINE_Muita piirikunnan tunnettuja asuinalueita ovat Hillary ja Bill Clintonin 1990-luvulta alkaen suosima Chappaqua, Martha Stewartin asuinpaikka Bedford sek\xc3\xa4 Larchmont, vanha merikylpyl\xc3\xa4kaupunki Long Island Soundin rannalla.\n_START_SECTION_\nTalous\n_START_PARAGRAPH_\nNoin 170 suuryrityksell\xc3\xa4 on p\xc3\xa4\xc3\xa4konttorinsa piirikunnassa, ja yli tuhat ty\xc3\xb6paikkaa tarjoavia ty\xc3\xb6nantajia ovat muiden muassa IBM, PepsiCo, Snapple, ITT, Consolidated Edison, Regeneron Pharmaceuticals, Morgan Stanley ja Mastercard._NEWLINE_Piirikunnan luoteiskulmassa, Peekskillin etel\xc3\xa4puolella sijaitsee Indian Pointin ydinvoimala.\n_START_SECTION_\nLiikenne\n_START_PARAGRAPH_\nWestchesterin asukkaista 52 prosenttia k\xc3\xa4y t\xc3\xb6iss\xc3\xa4 piirikunnan ulkopuolella: 21 prosenttia New Yorkin Manhattanilla ja kuusi prosenttia Bronxissa. Noin joka viides ty\xc3\xb6ss\xc3\xa4k\xc3\xa4yv\xc3\xa4 asukas k\xc3\xa4ytt\xc3\xa4\xc3\xa4 ty\xc3\xb6matkoihinsa junaa. Piirikunnan l\xc3\xa4nsiosia palvelee Hudsonjoen it\xc3\xa4rantaa seuraava Metro-North-rautatielinja Hudson Line (p\xc3\xa4\xc3\xa4teasema Poughkeepsie), keskiosia Harlem Line (p\xc3\xa4\xc3\xa4teasema Wassaic) ja l\xc3\xa4nsiosia merenrantaa seuraava New Haven Line (p\xc3\xa4\xc3\xa4teasema New Haven, Connecticut).\n_START_SECTION_\nKulttuuri ja koulutus\n_START_PARAGRAPH_\nWestchesterin piirikunnassa sijaitsevia museoita ovat Hudson River Museum planetaarioineen Yonkersissa, Katonah-taidemuseo (KMA), Neuberger-taidemuseo Purchasessa, Clay Art Center -keramiikkamuseo Port Chesteriss\xc3\xa4 sek\xc3\xa4 Rockefeller-suvun kartano Kykuit Sleepy Hollow\xe2\x80\x99ssa. Mount Kiscossa sijaitsee talo, jossa s\xc3\xa4velt\xc3\xa4j\xc3\xa4 Aaron Copland vietti viimeiset 30 vuotta el\xc3\xa4m\xc3\xa4st\xc3\xa4\xc3\xa4n. Siit\xc3\xa4 on tehty musiikkihistoriallinen keskus Copland House. Ryessa on Yhdysvaltojen perustajaisiin kuuluvan John Jayn kotimuseo. Tarrytownissa on kirjailija Washington Irvingin kotimuseo Sunnyside sek\xc3\xa4 vuonna 1838 valmistunut Alexander Jackson Davisin piirt\xc3\xa4m\xc3\xa4 uusgoottilaistyylinen kartano Lyndhurst, jonka omistajiin ovat kuuluneet New Yorkin pormestari William Paulding ja rautatiemiljon\xc3\xa4\xc3\xa4ri Jay Gould. New Rochellen historiallisia kohteita ovat perustajais\xc3\xa4 Thomas Painen museo ja Sophia Brewsterin mukaan nimetty pieni koulutalo. Croton-on-Hudsonissa sijaitsee Van Cortlandt -suvun kartanomuseo._NEWLINE_Piirikunnassa toimii kaksi sinfoniaorkesteria, Westchester Philharmonic (taiteellisena johtajana Itzhak Perlman) ja The Symphony of Westchester (ent. Westchester Chamber Symphony). Paikallinen Taconic-oopperayhdistys tekee noin kolme ensi-iltaa vuosittain. White Plains Performing Arts Center on tunnettu Tony-palkituista musiikkiteatterituotannoistaan. Yksi New Yorkin osavaltionyliopiston (SUNY) kampuksista sijaitsee Westchesterin piirikunnan Purchasessa. Taideaineita painottavan oppilaitoksen esitt\xc3\xa4v\xc3\xa4n taiteen keskus on Yhdysvaltojen suurin laatuaan New Yorkin pohjoispuolella._NEWLINE_New Yorkin osavaltionyliopistolla on Purchasen lis\xc3\xa4ksi toimipisteet Empire State College Hartsdalessa sek\xc3\xa4 Westchester Community College Yonkersissa ja Valhallassa, jossa sijaitsevat my\xc3\xb6s New York Medical College ja St. Vladimir\xe2\x80\x99s Orthodox Theological Seminary. Purchasessa toimivat my\xc3\xb6s Long Islandin yliopiston sivukampus LIU Hudson sek\xc3\xa4 Manhattanville College. White Plainsin korkeakouluja ovat Berkeley College, College of Westchester, Pace Universityn oikeustieteellinen tiedekunta ja Pace Lubin Graduate Center. Manhattanilla p\xc3\xa4\xc3\xa4kampustaan pit\xc3\xa4v\xc3\xa4ll\xc3\xa4 Pace-yliopistolla on toimintaa my\xc3\xb6s Westchesterin piirikunnan Pleasantvilless\xc3\xa4. Fordham-yliopiston sivukampus on Bronxvilless\xc3\xa4. Yonkersissa sijaitsevat my\xc3\xb6s Sarah Lawrence College, Cochran School of Nursing, St. Joseph\xe2\x80\x99s Seminary and College sek\xc3\xa4 Academy for Jewish Religion. New Rochellen korkeakouluja ovat College of New Rochelle, Iona College ja Monroe College. Muita piirikunnan oppilaitoksia ovat Mercy College Dobbs Ferryss\xc3\xa4, Concordia College Bronxvilless\xc3\xa4_NEWLINE_sek\xc3\xa4 Polytechnic University Westchester Graduate Center Hawthornessa.\n_START_SECTION_\nModernia arkkitehtuuria\n_START_PARAGRAPH_\nWestchesterin piirikunnassa sijaitsee monia maineikkaiden arkkitehtien suunnittelemia suuryritysten ja korkeakoulujen rakennuksia, kuten IBM:n p\xc3\xa4\xc3\xa4konttori Armonkissa (Kohn Pedersen Fox Associates) ja Thomas J. Watson -tutkimuslaitos Yorktown Heightsissa (Eero Saarinen), PepsiCon p\xc3\xa4\xc3\xa4konttori veistospuistoineen (Edward Durell Stone) ja Mastercardin p\xc3\xa4\xc3\xa4konttori (I. M. Pei) Purchasessa sek\xc3\xa4 New York Life -vakuutusyhti\xc3\xb6n rakennus (alun perin IBM:lle rakennettu, Edward Larrabee Barnes) Sleepy Hollow\xe2\x80\x99ssa.'